Source: http://www.predajzdvora.sk/aktuality/?tx_news_pi1%5Bnews%5D=407&tx_news_pi1%5Bcontroller%5D=News&tx_news_pi1%5Baction%5D=detail
Timestamp: 2019-09-18 09:02:03+00:00
Document Index: 6943755

Matched Legal Cases: ['§34', '§13', '§13', '§11', '§ 13', '§13']

Predaj z dvora - 6.1. Ako si napísať projekt pre mladého farmára
6.1. Ako si napísať projekt pre mladého farmára
termín podávania žiadosti posunutý na 22.3.2016 !
- musíte mať pri podaní žiadosti do 40 rokov
- projekt musí byť udržateľný ešte 5 rokov po jeho skončení
- vzor projektu nájdete na: www.mladyfarmar.sk
prečítajte si aktualizovanú výzvu http://www.apa.sk/index.php?navID=530 a pokiaľ sa chcete zaoberať rastlinnou výrobou, tak aj prílohu č. 3.5 k výzve - zoznam komodít špeciálnej rastlinnej výroby ...
čo musíte :
zaregistrovať sa v obci ako SHR(samostatne hospodáriaci roľník) najskôr 15.7.2015
zohnať nezmyselné potvrdenia
vypísať žiadosť s prílohami
čakať 6 - 8 mesiacov, či ste boli úspešní
ad 2/ SHR
Povinnosti voči daňovému úradu a poisťovniam po ohlásení SHR.
- SHR sa môže stať každý, ktosi splní ohlasovaciu povinnosť v zmysle zákona 105/1990 o súkromnom podnikaní občanov príslušnému obecnému úradu. Obec nemá právo skúmať, či vlastníte pôdu alebo prevádzkareň. Pri ohlasovaní SHR uvediete trvalé bydlisko a ak nemáte prevádzkareň, tú istú adresu uvediete aj ako adresu prevádzkarne. Obec uvedie vaše údaje štatistickému úradu, ktorý vám do 3 dní pridelí IČO. Ďalej oznámi skutočnosť, že ste ohlásili vznik SHR miestne príslušnému daňovému úradu, vašej zdravotnej poisťovni a sociálnej poisťovni. Správny poplatok na obci za SHR je 6,50.- euro.
Po pridelení IČO navštívte ihneď váš daňový úrad a požiadajte o pridelenie DIČ.
Predpis č. 105/1990 Zb.Zákon o súkromnom podnikaní
Osoba, ktorá sa stane SHR po vyradení z evidencie na úrade práce
Ak ste v čase ohlasovania SHR evidovaný na úrade práce, musíte túto skutočnosť, teda , že ste sa stali SHR, oznámiť do 8 kalendárnych dní od ohlásenia SHR na vašom úrade práce.
(Zákon o službách zamestnanosti §34, ods.5.) Úrad práce vás vyradí z evidencie. Dňom ohlásenia SHR ste povinný začať platiť preddavky na zdravotné poistenie vo výške minimálnych preddavkov. Počas obdobia, keď budete poistený len z dôvodu SHR (teda, ak sa medzi časom inde nezamestnáte alebo sa nestanete poistencom štátu) , bude sa vaše ročné zúčtovanie zdravotného poistenie robiť z vymeriavacieho základu, ktorý sa počíta zo skutočne dosiahnutého príjmu ( presnejšie v §13 odst.2 Zákona o zdravotnom poistení) v danom roku, pričom zdravotné poistenie musí byť aspoň vo výške minimálneho poistenia ( §13, odst. 9 písm.a/) . To znamená, že aj keď nedosiahnete ešte žiadny príjem , zdravotné poistenie ste povinný platiť z minimálneho vymeriavacieho základu.. Minimálne mesačné zdravotné poistenie SHR je od 1.1.2016 60,06 Eur. Od ohlásenia SHR až do 30.6 nasledujúceho roka po ohlásení, nie ste povinný platiť žiadne odvody do Sociálnej poisťovne. Napr. ak ste sa stali SHR 1.11.2015, tak do 30.6.2016 nemusíte platiť odvody do SP. Sociálne poistenou osobou sa SHR stáva po dosiahnutí minimálneho príjmu (pozor , bez odčítania nákladov) . Od 1.7.2016 do 30.6.2017 ste povinný platiť odvody do Sociálnej poisťovne ,ak ste mali v roku 2015 príjem väčší ako 5148 Eur. Ak ste tento príjem nedosiahli, poistné do Sociálnej poisťovne platiť aj naďalej nebudete. Daňové priznanie musí SHR podať k 31.12. daného roka do termínu na podanie daňového priznania (31.3. alebo do 30.6. nasledujúceho roka). Teda ak, ste vznikli počas roka 2015, daňové priznanie podávate za rok 2015 z príjmov dosiahnutých k 31.12.2015 a priznanie odovzdávate k 31.3.2016 alebo v predĺženom termíne k 30.6.2016.
Osoba, ktorá sa stane SHR a súčasne je poistencom štátu alebo je zamestnancom
Poistenci štátu sú uvedení v §11 odst.7 Zákona o zdravotnom poistení. Sú to napríklad. Študenti, starobní a invalidní dôchodcovia, osoby poberajúce rodičovský príspevok,...
Ak je SHR súčasne zamestnancom alebo poistencom štátu, platia pre neho rovnaké povinnosti ako pre osobu, ktoré je len SHR. Čiže, musí sa evidovať ako SHR na svojej zdravotnej poisťovni, sociálne poistenou osobou sa stane až po dosiahnutí minimálneho príjmu a podáva daňové priznanie z príjmov dosiahnutých k 31.12.
Rozdiel je v platení preddavkov na zdravotné poistenie a tiež vo výpočte zdravotného poistenia v ročnom zúčtovaní. V tomto prípade nemusí byť preddavok v minimálnej výške. Preddavok si určí SHR sám a môže byť aj v nulovej výške. Po skončení roka sa v ročnom zúčtovaní zdravotného poistenia vypočíta zdravotné poistenie z vymeriavacieho základu, ktorý sa stanovuje v zmysle § 13 odst. 2 Zákona o zdravotnom poistení. Dôležité je ale, že v tomto prípade platí súčasne aj §13 odst.13, v ktorom sa hovorí, že pre poistencov, ktorí sú súčasne poistení ako zamestnanci alebo ako poistenci štátu, sa nevzťahuje podmienka platenia z minimálneho vymeriavacieho základu.
Pozor !: osoba SHR , ktorá by bola súčasne aj poistencom štátu a súčasne by mala vymeriavací základ za rok vyšší ako 15-násobok životného minima ( k 1.1.2016 198,09 eur mesačne), prestáva byť za rok, v ktorom dosiahla tieto príjmy poistencom štátu. Na výpočet poistného v tomto prípade sa ale opäť nevzťahuje podmienka minimálneho vymeriavacieho základu.
Zhrnutie: V prípade, že ste ohlásili svoju činnosť ako SHR z dôvodu podania žiadosti o dotáciu ako mladý farmár a v prípade, že nemáte žiadne príjmy ako SHR, ak ste poistení ako poistenci štátu, nemusíte platiť žiadne odvody do ZP a SP. To isté platí aj pre tých SHR, čo sú zároveň poistení aj ako zamestnanci.
Ak ste poistení len ako SHR, musíte platiť minimálne odvody do ZP, aj keď nedosiahnete žiadne príjmy.
ad 3/ potvrdenia
( uvedené konkrétne adresy platia len pre okres Levoča )
Inšpektorát práce Prešov, Konštantínova 6, 080 01 Prešov
Žiadam o vydanie potvrdenia, že som neporušil v predchádzajúcich 3 rokoch zákaz nelegálneho zamestnávania.
Príloha : kolok v hodnote 1,50.- eur.
Zdravotná poisťovňa Dôvera, Nová 82, 054 01 Levoča
Union zdravotná poisťovňa, a.s., Bajkalská 29/A, 821 08 Bratislava
Všeobecná zdravotná poisťovňa, Námestie Majstra Pavla 47/47, 054 01 Levoča
Žiadam o vydanie potvrdenia, že nemám u vás evidované nedoplatky poistného na zdravotné poistenie
Sociálna poisťovňa, Elektrárenská 10, 052 19 Spišská Nová Ves
Žiadam o vydanie potvrdenia, že nemám u vás evidované nedoplatky poistného na sociálne poistenie a príspevkov na starobné dôchodkové poistenie.
Okresný súd, Štúrova 29, 041 60 Košice
Žiadam o vydanie potvrdenia, že nie som v likvidácii - netýka sa SHR a živnostníkov !
Príloha : kolok v hodnote 3.- eurá.
Žiadam o vydanie potvrdenia, že nie je voči mne vedené konkurzné konanie, nie som v konkurze, reštrukturalizácii a nebol voči mne zamietnutý návrh na vyhlásenie konkurzu pre nedostatok majetku.
Príloha : kolok v hodnote 2,5.- euro.
Daňový úrad, Ružová 1, 054 01 Levoča
Žiadam o vydanie potvrdenia, že mám vysporiadané finančné vzťahy so štátnym rozpočtom po lehote splatnosti a nie je voči mne vedený výkon rozhodnutia.
Príloha : kolok 3.-
Colný úrad, kpt.Nálepku 7, 080 01 Prešov
Žiadam o vydanie potvrdenia, že voči mne neevidujete colné a daňové pohľadávky po lehote splatnosti.
Príloha : kolok 1,50.- (platca DPH - žiadosť elektronicky, kolok možno zaplatiť cez účet alebo osobne doniesť) / kolok 3.- (neplatce DPH, kolok doniesť osobne aj so žiadosťou)
Výpis z registra trestov - na každej pošte, príloha : kolok 3-6.- eur
ad 4/vypísať žiadosť s prílohami
všetko nájdete na webe:www.apa.sk - projektové podpory - PRV 2014-2020 - výzvy - podopatrenie 6.1 :http://www.apa.sk/index.php?navID=530
Doporučujeme nasledovný postup :
vyplňte prílohu č.3 k Formuláru ŽoNFP - body nezamestnanosť výstup
urobte si reálny rozpočet na 50.000.- eur
vypracujte prílohu č.1 k Formuláru ŽoNFP - podnikateľský plán - max. 10-15 strán v nasledovnej štruktúre
situácia poľnohospodárskeho podniku na začiatku podnikania
- ste začínajúci, takže nemáte nič
ciele a zámery rozvoja a udržania činností poľnohospodárskeho podniku - vaša predstava ako vás to bude super živiť
výpočet a popísanie spôsobu dosiahnutia plánovaného štandardného výstupu - ako chcete dosiahnuť štandardný výstup
podporné údaje o opatreniach vrátane tých, ktoré sa týkajú trvalej udržateľnosti životného prostredia, efektívnosti využívania zdrojov, požadovaných na rozvoj činností poľnohospodárskeho podniku, ako napr. údaje o predpokladaných investíciách, vzdelávaní, poradenstve - spomeňte všetky priority PRV 2014-2020
Hlavné priority rozvoja vidieka 2014 - 2020
Prenos poznatkov v poľnohospodárstve a lesníctve (prierezová priorita)
Ľudský kapitál a inteligentné sieťovanie v poľnohospodárstve & lesníctve;
Inovácie, znalostná základňa v poľnohospodárstve a lesníctve
Posilnenie väzieb medzi poľnohospodárstvom a lesníctvom / výskumom a vývojom
Konkurencieschopnosť poľnohospodárstva, životaschopnosť fariem
Reštrukturalizácia fariem, ktoré čelia hlavným štrukturálnym problémom
Generačná obnova v poľnohospodárstve
Organizácia potravinového reťazca, riadenie rizík v poľnohospodárstve
Integrácia poľnohospodárskych prvovýrobcov do potravinového reťazca
Podpora riadenia rizík v poľnohospodárstve
Zachovanie a posilnenie ekosystémov závislých od poľnohospodárstva a lesníctva
S ohľadom na: biodiverzitu/krajinu, vodu, obhospodarovanie pôd, sekvestrácia uhlíka
Účinnosť zdrojov & prechod na nízko-uhlíkové hospodárstvo v agropotravinárskom a lesníckom sektore
Výroba obnoviteľnej energie v poľnohospodárstve a lesníctve
Znižovanie oxidu uhličitého & emisií metánu z poľnohospodárstva
Tvorba pracovných miest & rozvoj vidieckych oblastí
Diverzifikácia, podpora vytvárania malých podnikov a tvorba pracovných miest
Posilnenie miestneho rozvoja vo vidieckych oblastiach (LEADER)
Podpora a využitie IKT vo vidieckych oblastiach
zameranie podnikateľského plánu na nasledovné komodity - rozpíšte akými komoditami sa mienite zaoberať
Hurá, máme 5 - 10 strán !
vyplňte prílohu č.2 k Formuláru ŽoNFP - čestné vyhlásenie žiadateľa ku konfliktu záujmov
vyplňte žiadosť, t.j. prílohu č.3.1 k výzve - aktuálny Formulár ŽoNFP
všetko aj s povinnými prílohami zašlete do 22.3.2016 na adresu :
Pôdohospodárska platobná agentúra, Dobrovičova 12, 815 26 Bratislava, v čase v pondelok – štvrtok od 8.00 do 15.00 hod a v piatok od 8.00 do 12.00 hod.
podľa Výzvy číslo 9/PRV/2015 strana 3 :
ŽoNFP sa podávajú spolu so všetkými povinnými prílohami v zalepenej obálke/balíku. V ľavom hornom rohu obálky/balíka žiadateľ uvedie číslo tejto výzvy, svoje IČO, názov opatrenia/podopatrenia, región (menej rozvinutý región alebo Bratislavský kraj) a v pravom dolnom rohu obálky/balíka žiadateľ uvedie nápis „Neotvárať“
ŽoNFP sa podávajú uložené spolu s povinnými prílohami v pevnom zakladacom šanóne ľubovoľnej farby. Prílohy sa do šanónu vkladajú zostupne, tzn. zhora nadol, pričom na vrchu bude formulár ŽoNFP a nasledovať budú povinné prílohy podľa poradia uvedeného v ŽoNFP a každá príloha založená zvlášť vo fóliovom euroobale (ak technicky nie je možné v euroobale, použije sa iný vhodný spôsob podľa uváženia žiadateľa)
ŽoNFP sa podávajú v jednom originálnom vyhotovení. ŽoNFP musia byť podpísané štatutárnym zástupcom žiadateľa alebo osobou úradne splnomocnenou štatutárnym orgánom žiadateľa na mieste/miestach predpísaných vo formulári ŽoNFP
A teraz si dajte kávu (resp. niečo iné), vyložte si nohy na stôl a s očakávaním, že vy budete medzi tými TOP 600 vyvolenými, čakajte na lepšiu budúcnosť !
Verím, že sme vás všetkých motivovali, že to vôbec nieje zložité a podáte si svoju žiadosť !
Čím viac žiadostí príde na Ministerstvo pôdohospodárstva a rozvoja vidieka SR, tým viac dáme na vedomie našu snahu byť sebestační v produkcii lokálnych potravín.